Papersnake/gushiwen huggingface dataset:
留题丹经卷后
史尧弼（宋代）

武陵郡西桃花源，水盩山厔蛮区连。
秦人避秦久寓此，种桃千树春风前。
落红满地溪路断，鱼郎舍舟得洞天。
瑞光浮动见宫室，桑竹交映膏腴田。
苍崖老木含太古，民物朴野天理全。
男耕女织无租庸，鸡鸣犬吠通陌阡。
东家西家走相问，客来何许今何年。
历将时事为具言，二世不守嬴氏颠。
人心归汉沛公起，四百馀载瞒窃焉。
迄今已复为晋有，尚何惧死长城边。
岂知世态多废兴，闻之抚髀皆喟然。
辞归未许留数日，陈列俎豆如宾筵。
生逢乐土自可乐，山林朝市非相悬。
明朝棹开落尘境，恍如梦破陵谷迁。
渊明一记故实在，世俗竟作神仙传。
裹粮问道不复往，大笑子骥真无缘。
我今置酒嶂峰巅，醉袖起舞凌风烟。
大还有诀谁所传，始自广成授黄髯。
髯龙上征老聃出，谷神立说洪其源。
阴符黄庭龙虎经，伯阳契易诚多端。
况复后学如牛毛，支分派别徒纷然。
先天一气谁真知，来如阳德升九渊。
疾雷破山坤轴裂，政要主者定力坚。
前弦之后后弦前，药物不可锱铢偏。
黑白相寻秘融结，髣髴有象形质圆。
周天运火循屯蒙，非同坡老烧凡铅。
无中生子夺造化，脱骨洗髓乘云軿。
鞭笞鸾凤隘八极，铜驼一笑三千年。
胡为知此不自炼，先儒尝戒偷生安。
人身生死犹昼夜，以道顺守全此天。
何须行怪出世法，屏弃骨肉潜荒山。
君臣父子与夫妇，兄弟朋友纲常间。
圣人设教若大路，反趋旁径迷榛菅。
方壶员峤渺何许，徒令世俗滋欺瞒。
房公便合扫尘壁，大书我诗为订顽。
金山寺
齐己（唐代）

山带金名远，楼台压翠层。鱼龙光照像，风浪影摇灯。

槛外扬州树，船通建业僧。尘埃何所到，青石坐如冰。
和荼蘼
陈普（宋代）

绿霜和雪揉为裁，消得玻瓈紫玉杯。扰扰开时违赏玩，匆匆落去谩迟回。

颠迷蝶梦留蜗国，荏苒龙珠入蚌胎。急作招魂倾桂酒，尚馀半面在苍苔。
沁园春·臞老今朝
王迈（宋代）

臞老今朝，载酒渡江，送孟吉州。遇舟之人士，来前问政，此公官去，莫也宜留。老子曰嘻，我游宦海，几度遭他风打头。君休问，但正因遇坎，行则乘流。江皋一叶惊秋。雁过也、严明白鹭洲。笑如今休顾，从前堕甑，无心相逐，等是虚舟。啄黍鸡肥，新篘酒熟，且作山中万户侯。林泉好，却输公一著，先我归休。
王元聘惠石菖蒲
姜特立（宋代）

静坐对珍丛，人疑道气充。
轩堂路益远，岩壑意潜通。
石自皱镌巧，苗因灌溉功。
暮年无嗜好，所向略相同。
文帝议佐百姓诏
刘恒（两汉）

间者数年比不登，又有水旱疾疫之灾，朕甚忧之。愚而不明，未达其咎。意者朕之政有所失、而行有过与？乃天道有不顺、地利或不得、人事多失和、鬼神废不享与？何以致此？将百官之奉养或费、无用之事或多与？何其民食之寡乏也？

夫度田非益寡，而计民未加益，以口量地，其于古犹有余，而食之甚不足者，其咎安在？无乃百姓之从事于末、以害农者蕃、为酒醪以靡谷者多、六畜之食焉者众与？细大之义，吾未能得其中。其与丞相、列侯、吏二千石、博士议之，有可以佐百姓者，率意远思，无有所隐。
与人话旧
邵雍（宋代）

耳目所闻见，且言三十春。
才更十次闰，已换一番人。
圮族绮纨故，朱门车马新。
从来皆偶尔，可者谓功勳。
雨夜与模论中原旦起模与徐惇济
叶梦得（宋代）

千年石头城，突兀真虎踞。苍茫劫火馀，尚复留故处。

大江转洪涛，腾踏不可御。空城寂寞潮，日暮独东去。

登临欲吊古，俯视极千虑。吾儿勇过我，蓐食穿沮洳。

谓言抚中原，未暇论割据。功名亦何人，我老聊自恕。

他年报国心，或可借前箸。无为笑颓然，已饱安用饫。
应天长
杨泽民（宋代）

夭桃弄粉，繁杏透香，依然旧日颜色。奈彼妒花风雨，边阴过寒食。金钗试寻妙客。正昼永、院深人寂。善歌更解舞，传闻触处声藉。

当日后游时，屡向平康，吟咏共题壁。自后纵经回曲，难寻阿姨宅。芳华苑，罗绮陌。怎断得、怪踪狂迹。惯来往，柳外花间，莺燕都识。
送蔡门长官赴任丹徒
赵抃（宋代）

柳深莺老暮春天，恭侍慈亲解画船。举首丹徒民万户，共迎和气作丰年。
惠州一绝
苏轼（宋代）

罗浮山下四时春，卢橘杨梅次第新。
日啖荔枝三百颗，不辞长作岭南人。（不辞 一作：不妨）
复碧山吟社和韵二首 其一
华云（明代）

黄公涧畔万松南，名胜流传径故谙。幽砌泉声随处响，双峰云影自相涵。

赏心共向闲边会，空性都从静里探。徙倚檐前白日晚，一帘花雾对书龛。
鉴维那归蜀
释智朋（宋代）

峨嵋山月古关情，流入渝江影倍清。
尘尽光生湖海客，归来还与月争明。
少师丞相国公西磵先生挽歌二首
舒岳祥（宋代）

宰辅平生望，儒酸贵日同。
诸贤亲盛德，末俗仰高风。
疲乏悲歌凤，时乖叹卧龙。
经轮兹日泯，忧爱与身终。
杂兴十首以贫坚志士节病长高人情为韵
陆游（宋代）

圣人固多能，艺乃以不试。
嗟予少贫贱，日月成坐弃。
矧今耄已少，甘食而美睡。
道衰朋友散，斯文凛将墬。
闭户辄竟日，孰与讲仁智？厌厌生意尽，何暇议李志！
次韵朝隐招饮二首 其二
葛胜仲（宋代）

何须逻逤响檀槽，独喜杯中酒浪高。芰实深酬屈到嗜，鲈鱼仍足季鹰饕。

加笾亹亹情尤厚，醉舞僛僛罪敢逃。我亦头巾漉家酿，明当相速醉芳醪。
和杨郎中贺杨仆射致仕后杨侍郎门生合宴席上作
白居易（唐代）

业重关西继大名，恩深阙下遂高情。祥鳣降伴趋庭鲤，

贺燕飞和出谷莺。范蠡舟中无子弟，疏家席上欠门生。

可怜玉树连桃李，从古无如此会荣。
闺情集古 其七
黎瑜娘（明代）

天上人间两渺茫，天涯一望断人肠。多情不似无情好，尘梦那知鹤梦长。

沧海客归珠送泪，坠楼人去骨犹香。人生自古谁无死，烈烈轰轰做一场。
晚步
陈元晋（宋代）

鼓钟灯火后，袖手过栏干。
素月空中寂，速星竹里看。
溪毛行步湿，潭影古心寒。
此意我方适，亭亭夜未残。
运使直阁郎中张公同年挽词三首 其二
孙觌（宋代）

门表尚巍昂，尊名擅一坊。珂鸣非故里，星聚有新堂。

月暗乌啼夜，风高雁折行。吾生如寄耳，端是橘中藏。
栗里华阳窝辞 栗里杖及尘拂子
王质（宋代）

溪昏雾多，润即搓挪。路微石狠，弱即担柯。在我窝兮不可摐，十二红边千百红，入山转深春转浓。
诗
阮瑀（魏晋）

四皓隐南岳。老莱窜河滨。
颜回乐陋巷。许由安贱贫。
伯夷饿首阳。天下归其仁。
何患处贫苦。但当守明真。
挽礼侍
刘克庄（宋代）

元祐相君才六世，端平朝士不多人。冰翁仙去传佳婿，铁汉亡来有后身。

谁向淹中起绵蕝，何曾阁下掌丝纶。未知造物何年代，昴复储精岳降神。
六句偈六首
释清远（宋代）

前念非凡，语正言谗。天高海阔，毛羽毵毵。
春日遣怀
方澜（元代）

陆续画船去，晓风料理人。泥香燕嘴草，路煖马蹄尘。

海色曈昽日，花光撩乱春。浮生孰无事，惜取自由身。
题范阳金台驿
杨巨源（唐代）

六国唯求客，千金遂筑台。若令逢圣代，憔悴郭生回。
秋兴
陆游（宋代）

暮境何堪与病遭，西风落叶拥亭臮。
极知世上人情恶，且放江边醉眼高。
应俗纷纷何日了，咏诗混混寄吾豪。
碧油金锁平生意，未许人言学楚骚。
至开元僧舍上方次韵舍弟二月一日之作
王安石（宋代）

溪谷溅溅嫩水通，野田高下绿蒙茸。
和风满树笙簧杂，霁雪兼山粉黛重。
万里有家归尚隔，一廛无地去何从。
伤春故欲西南望，回首荒城已暮锺。
送后溪先生龙门赋别
度正（宋代）

皇帝龙飞庆元元，尽收耆旧为羽翰。
谁生党论中譁諠，一日剪落堪悲酸。
谓曲为直忠为奸，谓麟为虎鸱为鸾。
朱刘章陈坐讥弹，彭吕继之何摧残。
自从阿衡扃九原，至今草木犹衔冤。
馀波滔天如惊湍，一落其中无全安。
五年天子御金銮，恭己南面朝衣冠。
有一新进当谏垣，前言刘某入祠官，
乞加竄逐风朝端。天子曰噫子甘盘，
须发雪白心甚丹。徒居房陵圣恩宽，
公心怡然无怨颜。秋风萧萧零露漙，
浮云散开雨脚乾。公今度栈车北辕，
有客越境追征鞍。天之降材良独难，
达则致君穷立言。曩时夫子投杏坛，
删诗定书传渊骞。春秋一字诛黄泉，
万世贼乱心胆寒。子舆赋归辞惠宣，
仁义七篇皆肺肝。伏羲六画义深玄，
文王明之当忧患。降周迄孔世莫传，
东溪先生抽关键。发挥绝学穷根源，
惜哉遗藁今未完。先生乱思真奇观，
庶几后生窥成编。君王旧学非终捐，
愿言珍重勤加餐。
同儿辈赋未开海棠
元好问（金朝）

翠叶轻笼豆颗均，胭脂浓抹蜡痕新。
殷勤留著花梢露，滴下生红可惜春。
漳南十咏·白云亭
蔡襄（宋代）

云擎翚槛翠岩巅，石老松皴不计年。
举世觉来空白日，几人游去上青天。
醉看绝壑都无地，啸倚清风只恐仙。
花晚春残无限意，他时回首定依然。
读书须有疑
朱熹（宋代）

读书，始读，未知有疑；其次，则渐渐有疑；中则节节有疑。过了这一番，疑渐渐释，以至融会贯通，都无所疑，方始是学。读书无疑者须教有疑，有疑，却要无疑，到这里方是长进。
秋江霁望
许棠（唐代）

高秋偏入望，霁景倍关情。落木满江水，离人怀渭城。

山高孤戍断，野极暮天平。渔父时相问，羞真道姓名。
真珠帘
徐某（宋代）

落红几阵清明雨。忆花期、半被睛慳寒阻。新柳著春浓，早翠池波妒。粉雨香去消息远，温旧日、秋千庭宇。凝伫。正春醒帘外，一声莺语。

尘锁宝筝弦柱。自眉峰惹恨。六么慵舞。深院不成妆，有泪弹谁与。记得踏青归去後，细共说、花阴深处。心愫。怕当时飞燕，知人分付。
夜坐
叶泮英（清代）

霜白天空夜气寒，灯残独坐检书看。淋漓读到淮阴传，却笑英雄一饭难。
送欧刺史谪西粤别驾
李孙宸（明代）

旧识搴帷刺史贤，虔刀仍向粤江边。潘安拙宦头从白，欧冶新硎气尚悬。

客路星槎浮桂水，署廉山色隔青莲。到来杂佩如堪赠，沅芷湘兰任意搴。
秋夕不寐
宋祁（宋代）

槭槭始遥夜，骚骚无寐时。
啼螀思岁晚，寒叶伴人衰。
白发生将遍，丹砂化苦迟。
多情是残月，通晓共遥帷。
绍兴祀九宫贵神十首
佚名（隋代）

均调大化，险惊下民。
骏功有赫，诞举明社。
嘉觞中贰，执事惟寅。
清明同矣，福禄攸臻。
春晚客怀
王冕（元代）

落落穷途客，年年不在家。寄眠听夜雨，借景看春花。

空著三山帽，难防两鬓华。清晨览明镜，载笑复咨嗟。
玩花词
施肩吾（唐代）

今朝造化使春风，开折西施面上红。

竟日眼前犹不足，数株舁入寸心中。
独醒午坐
王琮（宋代）

小槽停溜务厅闲，幕府文书省却难。
竟日裴回无俗意，祗因竹外有秋山。
离家
彭汝砺（宋代）

离家一千里，十日不得书。不怨天上鸿，祇恨水中鱼。

我行谷伯国，明日武侯庐。慈亲发雪白，安否比何如。
龟潭守冢僧伐去大芭蕉种二松其上赋小诗记之二首 其二
孙觌（宋代）

草亡木卒太匆匆，独有髯龙在眼中。雨折风吹终不死，霜根雪节贯青铜。
中秋日宾兴宴
黄裳（宋代）

九十秋分今夜景，银色界中秋意静。

献贤时入帝王州，鼓瑟筵开山水境。西风劲，衫袖冷。

遥度天香到酒边，中有醉翁吹复醒。徘徊态，淩乱影。

急须行乐慰劳生，相得相忘无食顷。姮娥信，诸生听。

一年人爱此回圆，十分仙桂都开尽。自有清光随我身，游宝蜡何须秉。

明年谁是夺标人，史君推毂今何幸。
寄题滑州梅龙图西溪园
韩琦（宋代）

陪京高选得名卿，勤葺公园匪自宁。政举辅藩无一事，意尊王室有三亭。

看花篇什烦官课，对酒笙歌易讼铃。他日吏民铭惠爱，定随碑刻载图经。
雨作妨登山
刘过（宋代）

莫笑林宗折角巾，雨师坚壁助愁城。
菰蒲乍冷横烟淡，鸥路惊秋立水轻。
山势欲穷犹有路，溪流似断又闻声。
好怀聊拟携筇去，政惬农夫荷笠耕。
相和歌辞。乌栖曲
张籍（唐代）

西山作宫潮满池，宫乌晓鸣茱萸枝。

吴姬自唱采莲曲，君王昨夜舟中宿。
慧力寺断崖
陈樵（元代）

僧缘鸟道上穹苍，下视断崖千丈强。百里周回玄鹤洞，群仙出丈白云乡。

山藏宿雨禾生稼，日转垂杨影过墙。未若鼎湖天地绝，无人折得碧莲房。
骅骝
许及之（宋代）

骅骝绝代无，晚去犹见画。萧然千里姿，耸立亦閒暇。
石室和尚赞
释绍昙（宋代）

面孔得人憎，脑中秋月皎。
做处没瘢痕，用时成要妙。
见明极透出夜明帘，依圆照烂煨文武火。
几处移场弄险机，电卷风旋人绝倒。
立冬后述情
张侃（宋代）

山城并水寒较早，鸳瓦新霜写花草。五朝三朝风萧萧，九日十日云飘飘。

秋将归去冬又至，寒色不遮万山翠。小窗倚徙片时间，有美人兮隔江水。
杂诗
单学傅（清代）

丘中多蓬麻，风起香盈路。知有幽兰花，深深采无处。

不采自芬芳，所感岁迟暮。君亮执坚节，非种力锄去。

素心默无言，持此待君遇。
送曾宏甫守天台
曾几（宋代）

莫作阳关堕泪声，丹丘胜事要君听。
兴公赋里云霞赤，子美诗中岛屿青。
天近岂无宣室召，地偏犹有草堂灵。
銮坡飞上勤回首，记取来游旧客星。
寿厚斋先生二首 其二
黄衷（明代）

寿域光阴六十馀，麒麟新锦照金鱼。清班上列还端揆，信史前名是特书。

直道只期匡帝范，遗才尝赖到公车。霖收日丽乾坤泰，惟有南山殿玉除。
春日忆故园花树和张少游
许炯（明代）

小苑繁花树树奇，映山临水惜芳菲。步摇弱佩风微入，汗浥残妆露未晞。

密叶丛阴莺并语，香台兰榭燕交飞。故园物色今如此，何事天涯人未归。
忆少年
佚名（宋代）

明昌世、乾统弥文。皇德揆华勋。三辰顺晷，庆霭轮囷。潜宝耀坤珍。躬祫飨、肃荐牺尊。
孝仪申。助祭俨缨绅。大乐奏韶钧。阳开阴闭，幽显尽欣欣。庆霄文。思结在黎民。
安晚轩竹
郑清之（宋代）

松号大夫交可绝，梅为清客志相同。
英英凤实卑余子，楚楚龙孙过乃翁。
晚际一弓橐索月，暑中千斛粜清风。
小轩政欲供晨坐，付女遮阑晓日东。
感寓 其三十二
朱诚泳（明代）

吾闻古圣君，而惟饭土簋。仲尼大圣人，饮蔬食饮水。

箪瓢困颜大，至乐谁能拟。曾参亦可人，恒饥宁愿仕。

嗟嗟后世人，口腹斗珍美。万钱充一箸，豪奢浩无纪。

烹羔宰肥牛，杯盘动盈几。太仓日五升，何如安汝止。
西湖杂咏
汤炳龙（元代）

马塍鸡唱曙初回，几处严关次第开。多少卖花人已到，剩将春色入城来。
同游柏谷山
王举元（宋代）

晓出东郊迥，路穿桑柘林。人耕新雨地，寺隐半岩阴。

远目穷天宇，和风爽醉襟。停骖顾遗老，同是劝农心。
同庞彦才晚酌於涵翠轩
王之望（宋代）

登临到处久徘徊，滚色山光滚滚来。
百顷烟村抱城郭，数峰云滚拥楼台。
千篇取足诗材剩，万轴横陈画笥开。
清兴穷探犹未厌，更投涵翠举余杯。
闲中吟
邵雍（宋代）

闲中气味真，真处是天民。
富有林泉乐，清无市井尘。
烂游千圣奥，醉拥万花春。
莫作伤心事，伤心愁杀人。
赠李熊先辈二首
强至（宋代）

诏书一日至，多士竞轩眉。
独有儒林杰，方缠风树悲。
饥肠惟饱学，正口绝柔辞。
从古器大者，於中成就迟。
题崔令曲海后
唐庚（宋代）

崔令饮酒五七斗，崔令唱辞一千首。时时浪饮辄高歌，利锁名缰总无有。

人称崔令为颠狂，我知崔令非颠狂。承流宣化有馀方，高歌浪醉也何妨。
梅影
顾贞观（清代）

好寒天。正孤山冻合，谁唤觉、梅花梦，瘦影重传。自簇桃笙兽炭，偎金斗、微熨芳笺。

更未解鸾胶，绛唇呵展，才融雀瓦，酥手亲研。士木形骸，争消受、丹青供养，况承他、十分著意周旋。

丁宁说，要全删粉墨，别谱清妍。凭肩。端详到也，看侧帽轻衫，风韵依然。

入洛愁余，游梁倦极，可惜逢卿憔悴，不似当年。一段心情难写处，分付朦胧淡月晕秋烟。

披图笑我，等闲无语，人忆谁边。卿知否，离程纵远，只应难忘，弄珠垂箔，乍浦停船。

甚日身闲，琐窗幽对，画眉郎还向画中圆。且缓却标题，留些位置，待虎头痴绝，与伊貌出婵娟。

仿佛记、脂香浮玉斝，翠缕扬珊鞭。淡妆浓抹俱潇洒，莫教轻堕尘缘。

便眼前阿堵，聊供任侠，早心空及第，似学安禅。

共命双栖，都缘是、雪泥鸿爪，从今夜、省识春风纸帐眠。

须信倾城名士，相逢自古相怜。
新开望山处
王建（唐代）

新开望山处，今朝减病眠。应移千里道，犹自数峰偏。

故欲遮春巷，还来绕暮天。老夫行步弱，免到寺门前。
赐尚书史贻直
弘历（清代）

中枢掌九伐，峻望近三台。经画资心膂，吁谟佐鼎梅。

常存葵藿志，不愧栋梁材。书思恒绳纠，嘉猷伫献来。
赏梅
朱诚泳（明代）

堕指冰霜岁暮时，梅花消息到南枝。暗香疏影真奇绝，不负孤山处士诗。
偈十六首 其十一
释行瑛（宋代）

竖不穷三际，横不亘十方。大不偪塞虚空，细不入于芥子。

三世诸佛，如觉如梦。诸大祖师，若存若亡。与么境界，从上诸圣。

尚迷昧如斯，方今学人，且作么生凑泊。

但得雪消去，自然春到来。
题寿皇御题淳熙宫画牡丹扇面二首 其一
柳贯（元代）

剑南樵客写花容，院画流传号国工。春压玉阑江雨歇，綵鸾惊梦又成空。
红佛见笑花
张镃（宋代）

芳菲成梦雨廉纤，慰眼娇红敢浪嫌。
不但瞿昙当发笑，老夫初看亦掀髯。
恭和御制以节近嘉平时雪骤应诗
慕容彦逢（宋代）

翳翳同云结晚阴，六花宵降耸瑶林。一犁共庆农畴足，四海安知帝力深。

阳位涓成初奠玉，真祠昭谢正斋心。况当节纪嘉平近，时雪时旸自溥临。
次韵倪元镇赠小山张掾史还寄元镇
张雨（元代）

为爱髯张亦痴绝，簿领尘埃多强颜。何如膝上王文度，转忆江南庾子山。

绿树四邻悬榻在，青溪千仞荷锄还。风流耆旧凋零尽，莫怪参军语带蛮。
春夜怀豫章倪中岂并太原王本中二子皆客京师故诗及之
李瓒（明代）

耿耿春夜永，迢迢更漏残。美人隔千里，清月在江关。

举杯不能乐，援琴孰为欢。怅望五云外，目送双飞翰。

王子经纬学，紬绎茫无端。倪生富文史，落笔回狂澜。

古剑没丰城，大璞昧荆山。奇材每不识，万古一长叹。

而我困畎亩，漂流吴楚间。釜鱼独恒饥，衣鹑每怀单。

慷慨念二子，频年事征鞍。庶几抱琴志，不愧齐门弹。
庆元二年恭上太皇太后皇太后太上皇帝太上皇
佚名（隋代）

黼黻其文，金玉其相。
永寿于万，合德无疆。
福绪祥源，厥后克昌。
天维格斯，祚我圣皇。
纵目轩诗
许景衡（宋代）

真人已仙去，释子在高岑。暮色江山远，春风草木深。

何人与题咏，今我亦登临。纵目皆云尔，谁知有纵心。
颂古一○一首
释子淳（宋代）

少林续焰事堪可，腊夜梅开雪后枝。
黄蘖昔年曾有语，大唐国里没禅师。
欲之新乡答崔颢綦毋潜
李颀（唐代）

数年作吏家屡空，谁道黑头成老翁。男儿在世无产业，

行子出门如转蓬。吾属交欢此何夕，南家捣衣动归客。

铜炉将炙相欢饮，星宿纵横露华白。寒风卷叶度滹沱，

飞雪布地悲峨峨。孤城日落见栖鸟，马上时闻渔者歌。

明朝东路把君手，腊日辞君期岁首。自知寂寞无去思，

敢望县人致牛酒。
夏日睡起漫兴
曹义（明代）

瓦枕藤床醉梦醒，竹窗幽户午阴清。隔林好鸟如相约，时复来啼三两声。
黎墨
李石（宋代）

少休大夫封，应梦上公禄。
向来岩壑姿，高节媲青竹。
低徊文绣地，自谓迁进速。
迩者为客卿，翰苑文史足。
炎炎虽可鄙，炳炳有足录。
一朝污浊流，钱券满吾蜀。
童山要进取，万石压车轴。
通侯宠富民，都慰侈搜粟。
虽蒙须臾荣，不盖平生辱。
社栎乃天全，不及不才木。
春秋戒求名，吾诗纪山麓。
樊江晚泊
陆游（宋代）

碧云吞日天欲暮，城西捩柁城东路；蓴羹菰饭香满船，正是江东落帆处。
荻洲渔火远更明，烟水苍茫闻雁声。
不是绿尊能破闷，白东客路若为情！
寄蜀州吴廷珍太守
范祖禹（宋代）

红旆前驱一舍间，里闾相望俗安闲。
春风城郭千家柳，落日楼台四面山。
南亩劝耕丹诏远，北堂侍膳彩衣斑。
梁园倦客思归久，五马何时命驾还。
冬日杂兴六首 其三
张耒（宋代）

池馆留馀雪，西山照夕曛。腊催梅蕊迸，春向鸟声新。

愁思供多病，风光欲近人。年年桃李树，相对只伤神。
清平乐（妓诉状立厅下）
王灼（宋代）

坠红飘絮。收拾春归去。长恨春归无觅处。心事顾谁分付。

卢家小苑回塘。于飞多少鸳鸯。纵使东墙隔断，莫愁应念王昌。
梁孝子
刘崧（元代）

梁孝子，早孤而鳏惟养母。有兄从军弃儿女，废姊寡居养无所。

孝子念母情所钟，迎姊就养来家中。更携二侄共哺食，令母弄孙嬉笑同。

市尝大雪薪炭绝，起析舂具就炉爇，不令母知母心悦。

乱馀时果贵且珍，出买菱实先献新，母食甘之忘其贫。

梁孝子，行孝义，只不读书宁识字，天性真醇有如此。

吁嗟今之人，禄食往往肥其身。同气乃异趋，肝胆如越秦。

孝子诚愧之，吁嗟今之人。
冬雪行
强至（宋代）

幼年壮气寒逾热，更喜朱颜照飞雪。
门前地厚堆玉尘，屐齿千回狂走折。
今来过壮能几秋，眼未见雪心先愁。
病肤隐粟出门懒，敝袍尽日红炉头。
此身知更十年后，雪屋能如今坐否。
层衾没颔定昼眠，那复吟边开冻口。
壮龄衮衮洪涛奔，百年浩荡未易论。
人间万事亦颠倒，且对今雪空清樽。
和元长书怀二首 其一
赵鼎（宋代）

神灵久愤敌尘侵，畀付经营惜寸阴。闻道倒戈回易水，行看休寸牧桃林。

宁论少壮非前日，及见升平亦本心。乱后亲朋无恙否，试凭北雁寄归音。
感遇四首 其四
李白（唐代）

宋玉事楚王，立身本高洁。巫山赋綵云，郢路歌白雪。

举国莫能和，巴人皆卷舌。一感登徒言，恩情遂中绝。
金陵社集诗 集沈氏水亭饯送曹能始北上诗
臧懋循（明代）

相送江亭暮，尊空客渐稀。
杨花不解别，到处逐君飞。
闻梅
李处权（宋代）

岩寺报梅开，可是知时节。
映竹已萧疏，临流复清绝。
正须幽士赏，莫纵狂僧折。
山寒云雾深，日暮更飞雪。
偶题
杜甫（唐代）

文章千古事，得失寸心知。
作者皆殊列，名声岂浪垂。
骚人嗟不见，汉道盛于斯。
前辈飞腾入，馀波绮丽为。
后贤兼旧列，历代各清规。
法自儒家有，心从弱岁疲。
永怀江左逸，多病邺中奇。
騄骥皆良马，骐驎带好儿。
车轮徒已斫，堂构惜仍亏。
漫作潜夫论，虚传幼妇碑。
缘情慰漂荡，抱疾屡迁移。
经济惭长策，飞栖假一枝。
尘沙傍蜂虿，江峡绕蛟螭。
萧瑟唐虞远，联翩楚汉危。
圣朝兼盗贼，异俗更喧卑。
郁郁星辰剑，苍苍云雨池。
两都开幕府，万宇插军麾。
南海残铜柱，东风避月支。
音书恨乌鹊，号怒怪熊罴。
稼穑分诗兴，柴荆学土宜。
故山迷白阁，秋水隐黄陂。
不敢要佳句，愁来赋别离。
和郭子应二首 其一
王质（宋代）

出门吹面已薰风，春在垂杨惨淡中。我辈不须悲聚散，此江元自有西东。

日暄波暖鱼苗出，雨润泥融燕颔丰。尚可淹留成一醉，引杯说剑未输公。
颂证道歌·证道歌
释印肃（宋代）

销融顿入不思议，子细推详我不是。
无相光中古佛传，尽被真空穿却鼻。
次韵吾子行新年三首 其三
任士林（元代）

雪后春风起，天空江水来。新年浑作客，多病孰怜才。

有道身先老，无人首屡回。承祯须不爽，闻已扫丹台。
恶讲义不逊者
陈杰（宋代）

全人未可一偏论，盛德真堪百代尊。
房魏其逢犹愧礼，荀陈之道不知文。
我朝正有二三老，地位向妨八九分。
近日后生谈理学，直将闻百掩前闻。
师常以六只骰子示禅人六面皆六点复作三颂 其二
释清远（宋代）

六只骰子满盆红，尘墨河沙用莫穷。谁能解展金刚手，祖佛亲来亦扫脩。
江亭秋思
陈杰（宋代）

江阔初寒雨，天高欲委秋。
轻阴明远巘，晚色澹平畴。
桂树幽人屋，芦花钓叟舟。
人生足清事，长遣意悠悠。
送吴生白大司寇还里兼讯其从子来王
李孙宸（明代）

冥鸿天外渺难攀，天上初悬曳履班。张翰岂缘莼菜去，留侯原为赤松还。

丹心五夜长情阙，紫气三秋复度关。别墅围棋人好在，横山应复比东山。
偈二十七首
释守净（宋代）

九夏炎炎火热，木人汗流不辍。
夜来一雨便凉，莫道山僧不说。
挽范承事诗
虞俦（宋代）

贝叶神怡处，南柯梦觉时。
月评依旧好，露挽不堪悲。
分米谁怀惠，兼金肯拾遗。
绀莲华发后，见佛想舒眉。
自安宁之高峣李葵之走马相迎
杨慎（明代）

遥岑昨夜别，独树今朝迎。高峣连榻处，清话到三更。
秋雨书感
陆游（宋代）

晨起开门雪满簪，东岗一径得幽寻。
断云残雨岁华晚，丹实碧花秋意深。
林下已悲身老病，人间犹与俗浮沉。
床头小瓮今朝熟，又唤邻翁共浅斟。
赠李严州
曹勋（宋代）

谪仙风骨今何如，自我不见三年余。
双眸如电尚可想，两鬓欲雪今安无。
干戈塞路军麾满，骨肉避地星散居。
未知草堂可归否，有使可寄平安书。
阻风击舟
董嗣杲（宋代）

避风急投港，港狭水如线。
沙头虎迹多，此是铜陵县。
乱山号枯虎，长风舞寒霰。
饥凫宿荒畈，小雁带飞箭。
废刹撞破钟，催科走邮传，
娼家编棘门，村饰无钗钏。
日纳抱酒钱，夜陪县官宴。
有身怅此生，又复堕贫贱。
荒谯更点差，信步空阶遍。
未昏行人绝，月色汤江面。
啜尽茶叶苦，不与愁魔战。
托兴入短歌，聊以记吾见。
重阳
励廷仪（清代）

白云红叶动关愁，聊把清尊当卧游。烂醉莫题明日事，黄花虽好是穷秋。
和张寺丞功父八绝句
杨万里（宋代）

新岁南湖春又浓，海棠旧入我诗中。
别来若有相思字，寄与江西花信风。
宿滩头海智寺
杨万里（宋代）

平生行路敢求安，便要求安也大难。
古寺无门更无壁，若教半夜作春寒。
山家
方岳（宋代）

明月相看未厌贫，好风无价一披襟。
苔檐不扫少来往，两部鸣蛙草自深。
夏日因怀阳羡旧游寄裴书记
喻凫（唐代）

落日太湖西，波涵万象低。藕花熏浦溆，菱蔓匿凫鹥.

树及长桥尽，滩回七里迷。还应坐筹暇，时一梦荆溪。
诏下谕平幽蓟兼喜复唐时衣冠
汪广洋（明代）

日射卿云拥建章，内官催谒簉鹓行。已闻河朔平全蓟，更喜衣冠遇盛唐。

露奏定随丹凤下，天书犹带紫泥香。朝回花底鸣珂佩，不特凌烟独有光。
偈颂一百零九首
释可湘（宋代）

祖翁阃域，扑地掀天。
亲切一回打透，不妨垂手入廛。
广陵曲
马戴（唐代）

葱茏桂树枝，高系黄金羁。叶隐青蛾翠，花飘白玉墀。

上鸣间关鸟，下醉游侠儿。炀帝国已破，此中都不知。
赠衡山令
裴说（唐代）

君吟十二载，辛苦必能官。造化犹难隐，生灵岂易谩。

猿跳高岳静，鱼摆大江宽。与我为同道，相留夜话阑。
十五夜同袁少参薛户曹高比部汪山人集区太史苑西楼
梁民相（明代）

苑外高楼夜不迷，秋光偏在禁城西。初移碧树金波动，渐转危栏玉镜低。

久客乡关愁欲赋，清宵宾从兴堪携。明年此会应难合，乌鹊于今未定栖。
次韵子楚秀才 其二
刘一止（宋代）

何郎归欤直止止，所恨扁舟欠西子。山高日长贪睡美，不有江声谁唤起。
寄葛溪爽上人
释智圆（宋代）

削尽浮华念，闲居道已成。
梦幽关水石，门冷掩杉柽。
百衲禅中弊，苍髭病后生。
何人问真理，笑指葛溪声。
待燕
陆懿淑（清代）

画阁隐斜晖，雕梁燕未归。新雏方待乳，何忍下帘帏。
偈颂十八首
释道璨（宋代）

弟兄财本不多争，共驾官船各自撑。
撑去撑来回首看，依前不离蓼花汀。
次韵思禹题方竹
释德洪（宋代）

不改平生岁寒操，近来随世解方圆。知君出异惊群听，显我寻常是一偏。

但见苍官遭宠锡，那知青士亦超迁。水花院落春风晚，庭种连蕉怪石前。
挽楼士特
喻良能（宋代）

平生易诸子，向我独拳拳。
雪屋倾银斝，春风并锦鞯。
笑谈多竟夕，契阔未经年。
来作生刍奠，凄凉涕泫然。
和光道元日书事二首 其二
华镇（宋代）

急管妖弦朝暮闻，翠帘下应当垆君。叫呼枭卢一百万，砍削兕垆三千斤。

孔座嘉客每日满，杨园细草何须耘。夜长秉烛可为乐，春色三分未一分。
自余吟
邵雍（宋代）

身生天地后，心在天地前。
天地自我出，自余何足言。
江上与从弟话别
杜荀鹤（唐代）

相逢尽说归，早晚遂归期。流水多通处，孤舟少住时。

干人不得已，非我欲为之。及此终无愧，其如道在兹。
客至无殽得扫字
傅圭（明代）

茅鸡今已无，甄羊瘦难造。疏食复水饮，仓卒真恶草。

甘露漫分复，未应鬓华皓。馈食无竹笾，奚取用乾䕩。

桑阴才种瓜，堂前未剥枣。决明此月生，菰蒲待秋早。

昨日荐芳鲜，多品惟蘋藻。今晨速诸父，盘餐绝鲜薧。

君自城中来，是我旧交好。蓬户有馀光，花径不曾扫。

为别已经时，各欲摅怀抱。相对几筵空，何有于倾倒。

爰伤蓼蓼莪，更怜肃肃鸨。于飞集苞桑，无任意懆懆。

民事日艰难，不能蓺稷稻。无以供子职，何由媚翁姥。

比年闻旱魃，去岁见淫潦。既乏出游勤，又缺自焚祷。

愆阳及伏阴，相逐成札夭。潜遘气薰蒸，无间少与老。

沟壑转羸弱，土地涂肝脑。但救水火中，岂复论皞皞。

车雨忆陈戬，江客怨张镐。是谁遗此灾，愿执投有昊。

禄食民膏脂，民身国所宝。死者骨已枯，生者形亦槁。

归舍不能食，此言当探讨。也知吟哦忌，不解明哲保。

恋恋与君言，忧心觉如𢷬。留君君不留，徒自增热恼。

薄送出柳庄，云满博陵道。谷风习习来，民皆去烦燥。

螮蝀忽然横，俄复日杲杲。将谓破愁颜，卒讶招惊懊。

俾我心摇摇，如彼风中纛。颠毛未暇理，风中乱蓬葆。

黄鸟此兴歌，驷马喧𨽻皂。高者登山阿，深者入海岛。

君如有钟鼓，盍亦日鼓考。匪我发狂言，诗载山有栲。
贤者之孝二百四十首·晋文公
林同（宋代）

伐蒲君父命，校者是吾雠。
披直寺人耳，钥麑信有谋。
贫女吟
韩殷（明代）

东风吹柳日初长，沙苑年来草又芳。台榭不兴歌舞梦，蓬门未识绮罗香。

休将世态悲尘事，但借流尘暗竹房。倚柱寻思倍惆怅，为谁清瘦减容光。
敌戒
柳宗元（唐代）

皆知敌之仇，而不知为益之尤；皆知敌之害，而不知为利之大。

皆有六国，兢兢以强；六国既除，訑訑乃亡。晋败楚鄢，范文为患；厉之不图，举国造怨。孟孙恶臧，孟死臧恤，“药石去矣，吾亡无日”。智能知之，犹卒以危，矧今之人，曾不是思。

敌存而惧，敌去而舞，废备自盈，祗益为愈。敌存灭祸，敌去召过。有能知此，道大名播。惩病克寿，矜壮死暴；纵欲不戒，匪愚伊耄。我作戒诗，思者无咎。
池州萧相楼
梅尧臣（宋代）

楼中九华峰，天削水苍玉。
公圭何参差，来云自联续。
我思唐萧家，八人居宰录。
朱栏几废兴，下视寒江曲。
吴侯来为邦，百事无窘束。
新之以登临，风月咏玩足。
安得黄鹄翼，一举遗世俗。
水龙吟（光武战昆阳）
李纲（宋代）

汉家炎运中微，坐令闰位余分据。南阳自有，真人膺历，龙翔虎据。初起昆城，旋驱乌合，块然当路。想莽军百万，旌旗千里，应道是、探囊取。

豁达刘郎大度。对劲敌、安恬无惧。提兵夹击，声喧天坏，雷风借助。虎豹哀嗥，戈鋋委地，一时休去。早复收旧物，扫清氛祲，作中兴主。
渔翁
陆游（宋代）

船入芦花日暮时，双瞳炯炯鬓如丝。
世间岂少磻溪叟，老向烟波人不知。
诗寄相州侍中韩魏公
文彦博（宋代）

鼎邑从来事足誇，冰台近岁景尤嘉。天平峰秀堪图画，昼锦堂高可宴衙。

新表门闾通德里，旧栽桃李相君家。仍闻降志相希慕，林下时乘洛样车。
题李洗马归欤堂
宋庠（宋代）

君有诛茅地，重归一畝宫。
身同岩桂老，心似草堂空。
昔叹鱼随饵，今欢鹤出笼。
吾庐嵩颍畔，亦欲狎樵瓮。
吊祢正平
王炎（宋代）

曹瞒忍杀杨德祖，不敢复害祢正平。
区区黄祖雀鼠辈，乃以嬉正生五兵。
才虽可爱亦可忌，人间险过羊肠路。
不锄骄气祸之媒，祖也不仁衡未智。
黄鹤楼前江水平，鹦鹉洲边春草青。
凭君酹酒吊孤冢，古来贤哲非贪生。
寄见甫弟
张九一（明代）

历尽巴山白发新，西风何处不伤神。
马曹蹭蹬官难起，鸟道艰危老更贫。
九派长江春后雁，一年芳草梦中人。
相思况是无消息，徙倚天涯涕泪频。
初离京邑留别诸同志四首 其四
郑善夫（明代）

长歌逾蓟门，凝眸眺崇京。陵阙何崔嵬，马行令心怦。

虽云返乡域，不获偕良朋。劳鹘无劲翮，断鸿有离声。

幽期莫可并，沉虑独拊膺。
宝云院
游少游（宋代）

石径缘云艰复艰，不知萧寺驻林间。馀香满袖花惊眼，空翠沾襟雨暝山。

早晚报衙蜂扰扰，友朋相和鸟关关。我来亦被浮名缚，那得高僧一样閒。
山中五绝句。林下樗
白居易（唐代）

香檀文桂苦雕镌，生理何曾得自全。

知我无材老樗否，一枝不损尽天年。
贺新郎（送杨帅参之任）
姚勉（宋代）

唱彻阳关调。伴行人、梅拂征鞍，晓霜寒峭。金甲雕戈开玉帐，尊晓风流谈笑。看策马、从容江表。自是药阶苔砌客，卷经纶、且泛芙蓉沼。襟量阔，江面小。

允文事业从容了。要岷峨人物，後先相照。见说君王曾有间，似此人才多少。便咫尺、云霄清要。四世三公毡复旧，况蜀珍、先已登廊庙。但侧耳，听新诏。
夜宿慧山下和俞孺子
王人鉴（明代）

山昏溪暝市销声，唯有流泉不断鸣。
莫以停舟依酒旆，急须敲火就茶铛。
暗中叶落疑人至，空外云移似鹤行。
细啜微吟过丙夜，冷然疏磬隔烟清。
大将 其四
徐时栋（清代）

重兵良将守弹丸，蕞尔孤悬胆亦寒。原为版图收既失，已忘军志退知难。

海邦自昔日常资寇，昭代初年未置官。莫谓无人谋不用，罪臣临别早悲酸。
秋兴
吴激（宋代）

后园杂树入云高，万里长风夜怒号。忆向钱塘江上寺，松窗竹阁瞰秋涛。
送胡真师还西山
李隆基（唐代）

仙客厌人间，孤云比性闲。话离情未已，烟水万重山。
钓鱼操
虞堪（明代）

瞰沧浪而盘礴，阅浮云之卷舒。物悠悠其永逝，吾何心而钓鱼。
霜天晓角·旅兴
辛弃疾（宋代）

吴头楚尾，一棹人千里，休说旧愁新恨，长亭树，今如此。
宦游吾倦矣，玉人留我醉，明日万花寒食，得且住，为佳耳。
呈姚显叔奉亲送死极孝
戴复古（宋代）

雁去多年缺寄音，扁舟无复到山阴。
卧牛岗上经过少，下马陵前感慨深。
细读文公千字诔，足知孝子一生心。
无才为作招魂些，自有悲风宰树吟。
送文正公遗像与王东庐
黄庚（元代）

古画从来宝绘堂，遗君敢借旧珍藏。
貌存故国三公贵，泽衍来孙百世芳。
家庙几年成阙典，宗枝此日倍增光。
当时种德根苗远，分得槐阴到鹤乡。
同梁器圃宿罗澹峰石湖
陈恭尹（清代）

一湖烟景在登楼，足耐闲人十日留。隔岸山光横枕上，远天帆日落墙头。

溪多暗响常惊雨，竹有寒声不待秋。况是溪翁共疏放，玉尊开酒夜传筹。
偈颂七十六首 其四十一
释师观（宋代）

蓦直蓦直，青天白日。勘破了也，一文不直。
感遇诗三十八首·其二十七
陈子昂（唐代）

朝发宜都渚，浩然思故乡。
故乡不可见，路隔巫山阳。
巫山彩云没，高丘正微茫。
伫立望已久，涕落沾衣裳。
岂兹越乡感，忆昔楚襄王。
朝云无处所，荆国亦沦亡。
送同官叶榷院造朝二首 其一
赵汝燧（宋代）

新制重分司，谁云筦榷卑。鹏抟终可料，鴳笑彼何知。

细满岂无待，横飞亦未迟。催班天上去，黄色已浮眉。
和灵源寄莹中
释德洪（宋代）

此来渐觉身无累，欲学灊溪讳名氏。钟山万顷独经行，山日松风吹冻耳。

闻有僧从法窟来，当锋戏作横机试。探怀示我妙伽陀，两翁回互偏中至。

乃知道德无贫贱，□□相求亦相契。妙谈何日看挥斤，此老鼻端有馀地。
闻亡友王七嘉禾寺得素琴
李益（唐代）

故人惜此去，留琴明月前。今来我访旧，泪洒白云天。

讵欲匣孤响，送君归夜泉。抚琴犹可绝，况此故无弦。

何必雍门奏，然后泪潺湲。
流花桥怀古 其二
彭世潮（明代）

旧桥流遍百花香，霸业消沉惜艳妆。登眺岂怜秦地尽，游人多感汉台荒。

三城雾起归渔舫，夹岸风清送夕阳。惆怅兴亡今古事，暮钟微日照横塘。
春郊晚归
胡仲弓（宋代）

苔钱随履迹，柳絮点春衣。
塔影留残照，钟声出翠微。
扶将藜杖去，挑取锦囊归。
缓步微吟久，重城半掩扉。
送程秀才下第归蜀
姚鹄（唐代）

莺迁与鹢退，十载泣岐分。蜀道重来老，巴猿此去闻。

晓程侵岭雪，远栈入溪云。莫滞趋庭恋，荣亲祗待君。
梅花百咏 其六十六 老当益壮
李江（明代）

自觉聪明不及前，孤根清苦亦堪怜。秃毫砚冻影难写，小榻夜寒人未眠。

百鍊刚肠半已迈，一生铁汉内还坚。自从夫子删诗后，朵朵分明三百篇。
太庙乐章·奉俎丰安之曲
周麟之（宋代）

有硕其牲，登呈大房。
肃展以飨，庶几迪尝。
匪腯是告，我民其康。
保艾尔后，垂休无疆。
次韵陈季陵记梦
陈棣（宋代）

夜閒得安寝，方期万事休。
那知清梦中。蚁穴有胜游。
朝把南柯麾，暮猎龟山头。
停杯犹未举，俯仰二十秋。
等为幻缘缚，名实或相浮。
邯郸囊中枕，径渡竹叶舟。
俄顷失所历，变灭随东流。
游仙岂神交，因想理或不。
至人本无梦，偶然非谬悠。
乃知一念熟，寤寐欻何求。
子建赋感甄，空贻方策羞。
何当破诸妄，自足销沉忧。
政使对痴人，言之亦寡尤。
金刚随机无尽颂·化无所化分第二十五
释印肃（宋代）

不宰是真功，色不异於空。
起时唯法起，眼瞎耳兼聋。
弟庭桂来常阴沙拟共远游
周馨桂（清代）

古吟茅屋滞江边，作茧春蚕只自缠。拟趁长风行万里，乘槎直抵斗牛天。
梦灯
韦国琛（清代）

的皪画帘前，萤飞不夜天。孤灯终弗灭，真火本无烟。

影为临风闪，光还冒雨燃。碧梧秋苑夕，流映绮罗筵。
和吕居仁泾县旌德道中见寄三首 其二
李宏（宋代）

山环杰阁染深绿，石吐寒泉蹙浪花。一夜秋霜不成寐，感时忧国思无涯。
游慧力寺
康与之（宋代）

天涯芳草尽绿，路旁柳絮争飞。啼鸟一声春晚，落花满地人归。
临江仙
向滈（宋代）

乱后此身何计是，翠微深处柴扉。即今双鬓已如丝。虚名将底用，真意在鸱夷。治国无谋归去好，衡门犹可楼迟。不妨沉醉典春衣。人生行乐耳，须富贵何时。
九日随家人游东山遂游东园
王安石（宋代）

暑往讵几时，凉归亦云暂。
相随东山乐，及此身无憾。
聊回清池柂，更伏荒城槛。
采采黄金花，持杯为君泛。
童丱须知 祭祀篇
史浩（宋代）

文王御家邦，风化必自迩。采繁夫人职，专言奉祭祀。

洪惟祖先心，贵得贤后嗣。匪取一时孝，觊其能事死。

盖自平生来，功行勤积累。防范不敢违，贻厥作基址。

子孙洎有室，懵不知此理。燕饮恣欢谑，口腹纵奢靡。

霜降雨露濡，怆惕昧所履。故其临祭时，倦色成跛倚。

酣歌或笑呼，愤怒或笞捶。不恤祭如在，大似不得已。

祖先必吐之，岂复锡繁祉。我劝世间人，于此莫轻视。

春秋祭享间，斋戒先恭己。忧思动哀慕，虔谨具芳美。

时物堪荐新，当如奉甘旨。饾饤乎自供，焉可使奴婢。

扫除蠲秽杂，涤灌去尘滓。馨香出釜甑，滋味登簠簋。

勿为贫故约，勿为富故侈。丰俭或有常，不可变其轨。

以此奉吾先，神灵必欢喜。绵绵百世后，馀庆何能弭。
风树唫为李生作
黄溍（元代）

返照入深林，牛羊在丘垄。风吹白杨树，叶叶各自动。

如何当此时，孤子万里归。有琴未成声，遽欲弦吾诗。

吾懒言诗子姑去。抱琴听子风中树。
齐天乐 纫兰见赠琉球笺赋谢
杨芸（清代）

文窗烟暖青禽语，蛮笺拟传兰讯。细砑银光，轻匀雪浪，剪取海天云影。

一椷携赠。算最惬金闺，惜花心性。写遍缠绵，红钤小印涴檀晕。

梦回展馀几幅，向墨花帘里，漫谱清韵。砚试麋丸，灯挑凤胫，新句记愁难稳。

圆蟾窥鬓。待吟瘦春魂，露桃香暝。倦擘乌丝，焙茶消夜永。
菩萨蛮 代人贺周指挥称号晋野 有引
任环（明代）

雪花飞入朱帘里。锦堂一派笙歌委。瑞气满高筵。浓香送酒船。

晋野谁程号。声华从此茂。顾名思义时。东君知未知。
上太师公相生辰诗十首 其四
韩驹（宋代）

交欢邻国独推诚，不顾流言断必行。直欲生灵跻寿域，聊将干舞解平城。

坐扶国祚齐箕翼，立挽天河洗甲兵。和议一成夷夏福，苍生击壤咏升平。
书客吴海归抚州为乃翁索题四山长歌
谢榛（明代）

闻说鄱阳湖，洪波荡流万亿顷。白云秋色入混茫，欸乃纵横几渔艇。

洞穴浮光照终夕，神龙抱珠睡不醒。中央突兀拥苍翠，别有天地一仙境。

两峰复两峰，倒插虚塘太古影。下通坤轴深莫测，山根欲动石头冷。

鹤嫌鱼腥非真味，独餐元气巢其顶。老翁自由脱世网，不检丹书心愈静。

时序长存松桂盟，烟霞偏助桑榆景。安得良工写出水墨图，远隔吴楚见形胜。

高挂壁间旷我目，毫端能尽泽国迥。要探奇绝须主人，昨梦登攀杖藜并。

游子寄声江雪寒，北风吹帆送归省。
拟寒山寺 其一二六
释怀深（宋代）

往事莫追寻，未来莫希望。见在休执着，自然心坦荡。

有心终不堪，无念以为上。君看太虚空，何尝有遮障。
海棠
释元肇（宋代）

昭阳殿里醉含情，三十六宫颜色轻。几向春风怜薄命，少陵诗史不书名。
水龙吟（寿江阃姚橘洲学士希得）
陈著（宋代）

玉麟堂上神仙，算来便合归廊庙。天教且住，堂堂裘带，舒舒旗纛。一笑谈中，遍江淮上，太平花草。待金瓯揭了，黄扉坐处，祗依此、规模好。

恰似虹流节后，庆生申、佳期还到。乾坤开泰，君臣相遇机缘恁巧。谁信苍生，举头凝望，锋车催召。向芜湖，更有无言桃李，愿春风早。
赠赵璚夫
李光（宋代）

世间儿子总纷纷，属籍吾贤最不群。天在山中须畜学，风行水上自成文。

操存有约要真见，记问夸多只謏闻。我与东岩情分腆，临分书此勉郎君。
和张可投诗十首
王洋（宋代）

老去独怜南涧竹，闲来不费北山移。
年颜攻我真无赖，富贵寻君好自持。
登杨州北门
梅尧臣（宋代）

楼上山如淡墨画，城中水似轻蓝挼。
杨州今似刀州景，似听中和乐职歌。
省缘 其三
释怀深（宋代）

学道先须要省缘，省缘一法最安然。有来有往有违顺，无往无来无过愆。
书事
李流谦（宋代）

饱饭将何适，携筇登翠微。
江长仍曲折，树远欲依稀。
煮井未休汲，田家初掩扉。
惊心崖路险，隔岸唤船归。
灵岩杂咏再叠沈德潜韵八首 其八 玩花池
弘历（清代）

德潜本幽人，所居爱岩谷。一再吟其诗，调高义亦足。

偶凭玩花池，印心呈澹渌。遗迹奚堪称，德水早净浴。
木兰花慢
王恽（元代）

宪陵台畔客，笑几度，送人行。对一道青山，两行官柳，去住人情。

苍生望初不系。问此身、何用绊虚名。宦味真成画饼，隐居却伴侯鲭。

十年惭愧草堂灵。自分苦飘零。甚一片闲云，几回归梦，野钓林耕。

浮沉待从里社，觉倘来、轩冕总堪惊。寄谢竹林旧友，且休笔削寒盟。
和鲁直
张耒（宋代）

济物非仆仆，功名愧无心。
倚市安能美，汲泉不厌深。
老人夙有尚，瓶钵好丛林。
安能红尘里，徒使老骎骎。
宫词 其二
赵佶（宋代）

方响新成白玉牌，叩声仍与八音谐。高低二八还相映，丝竹陶匏莫可偕。
偈颂二十九首 其二十
释清了（宋代）

机回明位，妙尽转身。一梦青山，满船白月。子夜云收碧汉，中秋露混银河。

芦花深处蓦相逢，谈笑饮茶无处避。
次韵张守劝农
陈造（宋代）

眼向囊书老不明，合遵宽教事农耕。
雨馀骤变菖条绿，晓起欣农布谷声。
谭笑俾民无死徙，丰凶转手有虚盈。
衰翁倍荷殷勤意，缄致无非翠织成。
闺词四十首　怯病 其三十八
陈子壮（明代）

梦里虚惊错唤人，起来幽对欲含蠙。犀株银液为方药，素管画弦禳岁辰。
舌镜塔
吴仕训（明代）

独往神安托，相怜舌尚存。个中身毒镜，永夜照孤村。
次韵君俞三诗时在山下
李复（宋代）

流水会大壑，层岑出遥林。
结茅穷窈窱，细路下嵚崟。
风露浩满野，默坐掩孤衾。
孤衾无与写，秋色日向深。
次韵答李希白秀才
邹浩（宋代）

数椽茆屋异千间，惭愧君歌行路难。自昔牛羊多列鼎，只今藜路未盈箪。

须将嘉木殷勤植，莫把修鳞取次蟠。请看齐城不危困，功名岂复有田单。
南乡子·潮落去帆收
陈师道（宋代）

潮落去帆收。沙涨江回旋作洲。侧帽独行斜照里，飕飕。卷地风侧更掉头。语妙後难酬。回雁峰南未得秋。唤取佳人听旧曲，休休。瘴雨无花孰与愁。
高宗祀明堂前朝享太庙二十一首 其六 僖祖室酌献用《基命》。
郊庙朝会歌辞（宋代）

何庆之长，实兆于商。由商太戊，子孙其昌。皇基成命，宋道用光。

诒厥孙谋，膺受四方。
古意六首 其一
王绩（唐代）

幽人在何所？紫岩有仙躅。月下横宝琴，此外将安欲。

材抽峄山横，徽点昆丘玉。漆抱蛟龙唇，丝缠凤凰足。

前弹广陵罢，后以明光续。百金买一声，千金传一曲。

世无钟子期，谁知心所属。
忆秦娥·惊雷节
刘辰翁（宋代）

惊雷节。梅花冉冉销成雪。销成雪。一年一度，为君肠绝。古人长雪中年别。馀年又过新正月。新正月。不堪临镜，不堪垂发。
偈
释方会（宋代）

雪，雪，处处光辉明皎洁。黄河冻锁绝纤流，赫日光中须迸裂。

须迸裂，那吒顶上吃蒺藜，金刚脚下流出血。
拟一上人怀山之什
晁冲之（宋代）

中夜雪打窗，灯暗火照屋。袖手地炉火，瓶声起丝竹。

忆我故山房，松风韵崖谷。山空牛斗寒，寺静鱼鼓肃。

西寨鹿不归，东岭鹤独宿。更想醉翁亭，两峰高并玉。
偶闻书香
邵宝（明代）

少爱新书楮墨香，不辞书价借钱偿。坐来精舍还怀旧，海鹤诗中万卷堂。
胡笳十八拍 第十入拍
李纲（宋代）

风尘澒洞昏王室，咫尺波涛永相失。漂然时危一老翁，洒血江汉长衰疾。

笳一会兮琴一拍，青山落日江湖白。身欲奋飞病在床，此心炯炯君应识。
题吴季良所藏戴文进山更
程敏政（明代）

丹青价重钱塘戴，一幅湖山写更工。高阁倚空凌夜斗，长桥分更架晴虹。

胜游地接呼猿洞，旧隐人思放鹤翁。彷佛画船春载酒，绿阴啼鸟路西东。
残句：学士旧班云捧日
王禹偁（宋代）

学士旧班云捧日，使君新政雨随车。
迎春
韩琦（宋代）

覆阑纤弱绿条长，带雪冲寒折嫩黄。
迎得春来非自足，百花千卉共芬芳。
出山相赞
释普济（宋代）

龙章凤质出王宫，肘露衣穿下雪峰。
智原必空诸有界，不知诸有几时空。
百合诗 其三
释今严（明代）

暗香浮动又斜晖，几度临风入素闱。名士握来当玉麈，仙人携去绽云衣。

木兰形似神偏瘦，杜若芳同体较肥。相对每宜人定后，夜钟微月屡开扉。
夏日杂兴四首 其三
张耒（宋代）

墙下溪流清且长，夹溪乔木雨苍苍。袅风翠果擎枝重，照水圆苍舞叶凉。

蜗壳已枯黏粉壁，燕泥时落污书床。南山野客閒相过，赠我能携药满筐。
湖中晚霁
常建（唐代）

湖广舟自轻，江天欲澄霁。是时清楚望，气色犹霾曀。

踟蹰金霞清，波上日初丽。烟虹落镜中，树木生天际。

杳杳涯欲辨，蒙蒙云复闭。言乘星汉明，又睹寰瀛势。

微兴从此惬，悠然不知岁。试歌沧浪清，遂觉乾坤细。

岂念客衣薄，将期永投袂。迟回渔父间，一雁声嘹唳。
蔡州叔父金部挽歌辞五首 其二
晁补之（宋代）

省中共幞青绫出，关内同驱五马行。何许书来一千里，西风淮上泪纵横。
玉梁道中杂咏 其三
罗与之（宋代）

片石能邀人，憩此两足趼。忽逢黄冠师，对语白云巘。

眼中景物饶，恨我蓬荜远。踌躇不忍去，泉石倘可剪。
将使送玉堂春花江南竹笋次韵二绝
王炎（宋代）

小白长红尽绝尘，不将朱粉污天真。
应怜三亩荒凉地，乞与鳌扉一种春。
送别
张嵲（宋代）

十年漂转鬓成丝，细话平生万事非。
却忆青灯初罢酒，俄闻铁骑已成围。
当时痛饮今谁在，从此羁游与愿违。
客里别君还岁晚，江湖寥廓泪堪浑。
偈颂一百二十三首
释崇岳（宋代）

张弓架箭鱼游网，物外安身鸟入笼。
生杀尽时蚕作繭，如何透得这三重。
陪晏相公游韩王水硙园三首 其二
韩维（宋代）

行遍洛川南北岸，自怜探赏颇穷幽。不知物外清闲境，只在韩王水硙头。
陇上行
张仲素（唐代）

行到黄云陇，唯闻羌戍鼙。不如山下水，犹得任东西。
外科医生
江盈科（明代）

有医者， 自称善外科。一裨将阵回，中流矢，深入膜，延使治。乃持并州剪，剪去矢管，跪而请酬。裨将曰：“镞在膜内须亟治。”医曰：“此内科之事，不意并责我。”裨将曰：“呜呼，世直有如是欺诈之徒。”
挽杜若洲 其二
金幼孜（明代）

先生高世士，早岁已知名。白发悲游宦，遗文叹老成。

故山秋鹤怨，宰树暮猿声。令子能传业，徵词为勒铭。
咏梅限纤添尖黏帘韵
许传霈（清代）

美人月点纤，数点傍轻帘。陆凯江南寄，寿阳额上添。

影疏寻雪里，意冷锁花尖。细摘和香嚼，芬芳满口黏。
孟春书怀
陈著（宋代）

老健羲娥不住车，东君依样做年华。
十来日雨洗梅萼，一半春风归杏花。
醉里出门忘故我，閒心到处是吾家。
临溪忽悟前程事，流水方生未到涯。
长安新柳
陈光（唐代）

九陌云初霁，皇衢柳已新。不同天苑景，先得日边春。

色浅微含露，丝轻未惹尘。一枝方欲折，归去及兹晨。
同谊夫国才饯季然于普门院取壁间五字诗各探
王灼（宋代）

来时金兰集，去日风雨散。
别语慎勿忘，短书寄泽畔。
题牛背牧童
曹义（明代）

春暖平原烟草肥，柳阴牧罢夕阳微。儿童惯识林塘路，纵著鞭绳月下归。
西山庵居
姚勉（宋代）

作者于今已几人，谢天放我出红尘。
寻渠林渠沙鸥伴，乞得孤云野鹤身。
閒味对贤皆古意，静观景物四时春。
元正除授君知否，食邑西风号逸民。
斋宿集禧观戏酬永叔见寄时永叔在后庙摄事
刘敞（宋代）

尚平故有五山期，独许迎年太液池。贝阙碧城相绚烂，石林琪树共参差。

玉杯醽好经时醉，冰簟风多尽日棋。正想火龙劳陟降，更烦佳句寄相思。
金州客舍
方干（唐代）

卷箔群峰暮，萧条未掩关。江流嶓冢雨，路入汉家山。

落叶欹眠后，孤砧倚望间。此情偏耐醉，难遣酒罍闲。
阮郎归
陈康伯（宋代）

闲来溪上有云飞。溪光接翠微。江南三月落花时。

春波去棹迟。

寻竹路，破林扉。苍台旧钓矶。欲归回首未成归。黄尘满素衣。
建隆以来祀享太庙十六首
佚名（隋代）

嘉彼驯象，来归帝乡。
南州繁质，中区效祥。
仁格巨赫，德柔遐荒。
有感斯应，神化无方。
西湖十景册为唐饬轩题 其七 断桥烟雨
孙承恩（明代）

湖山澹空濛，堤上行人少。欲渡心忉忉，浩歌水云渺。
赠桐江孙仲文
徐贯（明代）

纷纷名利邈难羁，又逐冥鸿万里归。此去桐江看吊古，何人重上钓鱼矶。
苦热五首 其一
方一夔（宋代）

夏来樊圃隔阴晴，谁与天工管不平。一窟蛟龙时作怪，千年草不偶成精。

政疑沙界熬焦釜，未倒银河洗太清。谁是苍生霖雨手，普将禹甸酿西成。
送赵子昼奉议归睢阳用熊倅韵
程俱（宋代）

纷华眩人剧朱碧，子独好书如好色。王孙被服甚寒生，射策君门先破的。

荣州书窟三万卷，锦囊付此庞眉客。南游句吴北大魏，亦复徒劳问刀笔。

不唯唇齿腐经史，正自云山锁胸臆。老来息交思简事，为子忘劬废晨昔。

春风满帆送归舸，回首清游如昨日。知君名骏定千里，不待朝庭访幽侧。

有书时寄雁南飞，顾我渔樵正争席。
石过青渠壁间有何人者诗欲梓潼神君戒杀以从
李石（宋代）

香茗粗蔬肯破悭，相公日食万羊山。
夫君何厚神何薄，自取悬鹑一水间。
从万松老师乞玉博山
耶律楚材（元代）

吾师珍惜玉山炉，可叹雕纹朴丧初。无党无偏三足峙，不缁不磷一心虚。

礼佛诵课须资汝，示众拈香正起予。对此好弹三涧雪，因风远寄万松书。
五月八日游北禅师川登塔尽七级仆能三级而已晚过公晦偶作二首 其二
韩驹（宋代）

铁锁铜镮一一开，肩舆不问主人来。已登白塔吾休矣，更上红人子壮哉。

世外清欢须邂逅，城头落日共徘徊。云楼五月沧洲趣，羞杀初无八斗才。
野亭公杂咏六首 其五 野圃
顾璘（明代）

植蔬既展甲，种豆复引苗。主人久不来，蔓草忽齐腰。

微雨晓初霁，园丁载芟穮。剪草自剪草，慎勿伤良条。
挽吴县尉孺人黄氏
陈宓（宋代）

远出无双裔，来嫔第一家。
儿时忧患集，妇道敬恭加。
伉俪终身义，凄凉十岁华。
夫贤仍子幼，闾里可胜嗟。
挽刘朝请 其二
李正民（宋代）

眉寿人生贵，题舆善政闻。中心如止水，外物等浮云。

方乐千钟养，俄成万日坟。欲知流庆远，霅水自沄沄。
赠赵先生
张方平（宋代）

此老得天乐，自称云水人。佯狂不妨道，太息漫劳神。

沈醉少醒日，与游多逸民。常忧忽不见，无处访清尘。
句 其五
范镇（宋代）

云霞揖神仙，烟火认城郭。
题周子中司户乘成台三首
杨万里（宋代）

不烦营筑便成台，自有青松不用栽。
只道先生忙更懒，也须一日一回来。
冲佑观
张绍（唐代）

大始未形，混沌无际。上下开运，乾坤定位。日月丽天，

山川镇地。乾汇犹屯，三才始备。肇有神化，初生蒸民。

上惟立德，下无疏亲。皇风荡荡，黔首淳淳。天下有道，

谁非圣人。开源嗜欲，浇漓俗盛。贤者避世，真人华命。

八极神乡，十州异境。翠阜丹丘，潜伏灵圣。惟彼武夷，

实曰洞天。峰峦黛染，岩岫霞鲜。金房玉室，羽盖云輧。

葬日风雨，会有神仙。国步多艰，皇纲中绝。四海九州，

瓜分幅裂。稔祸陬隅，阻兵瓯越。寂寞玄风，荒凉绛阙。

赫赫烈祖，再造丕基。拱揖高让，神人乐推。明明我后，

允协昌基。功崇下武，德茂重熙。睿哲英断，雄略神智。

拓土开疆，经天纬地。五岭来庭，三湘清彻。四海震威，

群生怀惠。犹劳宵旰，犹混马车。贪狼俟静，害焉方除。

淹留骏驭，想像鹑居。心悬真洞，梦到华胥。乃眷名山，

追惟圣迹。内库颁金，元侯奉职。三境求规，五灵取则。

跨谷弥冈，张霄架极。珠宫宝殿，璇台玉堂。凤翔高甍，

龙转回廊。错落金碧，玲珑璧珰。云生林楚，雷绕藩墙。

七圣斯严，三君如在。八景灵舆，九华神盖。清霄莫胥，

明霜匪对。仿佛壶中，依稀物外。众真之宇，拟之无伦。

会仙之类，名之惟新。高峰为壑，区谷成坰.皇献颂声，

永绝淄磷。
纵笔
陆游（宋代）

冉冉残年迫耄期，肱虽三折未成医。
北山愚公世方笑，东郭顺子吾所师。
万里元非破贼手，一生无奈造物儿。
梅雨初晴湖水满，未妨把酒细哦诗。
九日陪颜使君真卿登水楼
皎然（唐代）

重阳荆楚尚，高会此难陪。偶见登龙客，同游戏马台。

风文向水叠，云态拥歌回。持菊烦相问，扪襟愧不才。
寿张观察 其四
屈大均（明代）

下车方数月，未暇事登临。瓴甋陶公力，楸枰谢傅心。

衡文高玉尺，化俗善雕琴。祖述风骚得，洋洋正始音。
宫词 其十七
花蕊夫人徐氏（唐代）

春风一面晓妆成，偷折花枝傍水行。却被内监遥觑见，故将红豆打黄莺。
皇太后六旬万寿圣诞诗 其六
曾广钧（清代）

别馆湘芸藉绣毹，夹城花气傍金觚。博山沈篆松芝瑞，玉躞灵飞芍药符。

宸翰几馀貌花鸟，奎章多暇照寰区。颐和养德徵弥性，浩荡生机遍海隅。
子瞻与李公麟宣德共画翠石古木老僧谓之憩寂图题其后
苏辙（宋代）

东坡自作苍苍石，留取长松待伯时。只有两人嫌未足，更收前世杜陵诗。
蜀道行送王侍讲之四川参政
黄佐（明代）

蜀道平，平如砥，沃野烟绵亘千里。岷江浩浩浮元气，剑阁石门相向起。

锦官城中春意动，玉户金缸艳桃李。郫筒沽取不费钱，醉唱巴渝满山市。

比屋繁华渐非昔，帝遣词臣振纲纪。王夫子，起邹鲁，黼黻心胸炳如虎。

弱冠排门见毛质，石室兰台奉明主。手持彤琯耀日月，口授丹书动雷雨。

迩来暂辍承明直，紫绶金章莅兹土。薇垣浩啸赞玄化，坐使苍生有环堵。

君不见汉家使蜀称三王，君岂其裔当传芳。格天自合有经济，谕俗不独工文章。

回车叱驭信忠孝，碧鸡金马殊荒唐。维舟三峡访千古，噭噭青猿啼夜霜。

君不见浣花溪古霜枫赤，洗墨池荒烟草碧。古来名胜乃如此，往往江山尽陈迹。

丈夫立身贵不朽，百炼精钢万钧力。他日调羹气益振，此别传觞醉何惜。

星车迢迢出蓬瀛，问君何时朝紫清。秋风吹衣白露堕，执手踟蹰空复情。

高梧参天鸾凤集，雄剑跃地蛟龙鸣。宫花院柳送愁色，孤鹜落霞随去旌。

玉壶酒尽情难尽，矫首长安空月明。
伏日同诸同年送客观鱼池 其二
黄锦（明代）

一竿垂钓忆□□，身□时□□此方。泽国蒹葭劳梦寐，金台景物寄行藏。

閒敲棋子真成癖，坐看盆鱼为甚忙。喜有弟昆能载酒，风流不减渡潇湘。
蝶恋花·和伯端韵
陈步墀（清代）

红杏梢头花几许。一夜东风，吹落苍苔去。燕子衔归浑自语。

闷落又是潇潇雨。

十二楼高谁住处。寒食青骢，记得来时路。欲觅彩云同买醉。

恐伊惹起伤春泪。
水南寺
郑汝谐（宋代）

徜徉水南寺，青山在指顾。
山中八洞列，天巧于此觑。
谁谓宝方小，方是洞天数。
赠潘谷
苏轼（宋代）

潘郎晓踏河阳春，明珠白璧惊市人。
那知望拜马蹄下，胸中一斛泥与尘。
何似墨潘穿破褐，琅琅翠饼敲玄笏。
布衫漆黑手如龟，未害冰壶贮秋月。
世人重耳轻目前，区区张李争媸妍。
一朝入海寻李白，空看人间画墨仙。
与长洲陈子美长官
方干（唐代）

枕上愁多百绪牵，常时睡觉在溪前。

人前尽是交亲力，莫道升沈总信天。
故原战
梅尧臣（宋代）

落日探兵至，黄尘钞骑多。
邀勋轻赴敌，转战背长河。
大将中流矢，残兵空负戈。
散亡归不得，掩抑泣山阿。
自巴河至蕲阳口道中得二诗示仲达与秬同赋 其二
张耒（宋代）

浩浩浑流卷白沙，中流鼓棹四无涯。喜逢山色开眉黛，愁对江云起炮车。

雨足郊原丰稻菽，日斜鸥鹭满蒹葭。长年怕作扁舟客，赖有高谈一笑哗。
迈陂塘·题其年填词图
朱彝尊（清代）

擅词场、飞扬跋扈，前身可是青兕？风烟一壑家阳羡，最好竹山响里。摧砚几，坐罨画溪阴，袅袅珠藤翠。人生快意，但紫笋烹泉，银筝侑酒，此外总闲事。
空中语。想出空中姝丽，图来菱角双髻。乐章琴趣三千调，作者古今能几。团扇底。也直得、尊前记曲呼娘子。旗亭药市，听江北江南，歌尘到处，柳下井华水。
西江月
蔡京（宋代）

八十一年住世，四千里外无家。如今流落向天涯。梦到瑶池阙下。
玉殿五回命相，彤庭几度宣麻。止因贪此恋荣华。便有如今事也。
采花蜂
叶宝林（清代）

遍采名园万树芳，春风鼓铸满篝粮。徒劳巧酝三冬计，讵料难篝百叠房。

甘苦不须重借问，难辛回忆倍堪伤。若还解得为谁语，随分安身是道场。
和前人赋别
文天祥（宋代）

当年童子见，今见二毛翁。
海月三秋别，江云一日同。
鸥心驰舍北，龙尾曳天东。
定有延和奏，南来寄一通。
梅花集句 其一九七
李龏（金朝）

落日明深坞，新移棘补篱。野花春后发，独自立多时。
偈十首
释慧晖（宋代）

一回转意光，千里绝情方。
悟后梦醒后，孤然坐古堂。
四美亭诗为大司成程舜敷作四首 其一
皇甫汸（明代）

傍舍通幽径，为园惬近寻。花间馀讲席，墙际蔼儒林。

后乘参多士，前贤契夙心。无言恋芳树，桃李自成阴。
黎丞传示史宰聋字诗走笔和之
徐鹿卿（宋代）

毛颖翻成一秃翁，文章苦欲诳盲聋。从前结实无非妄，胜处生涯好用工。

天上高深关守虎，马前奔走背生虫。荣枯数定何须问，了却公家是奉公。
逍遥咏 其十二
赵炅（宋代）

梦寐其中物，常人何得知。阴寒三数变，阳暖两相宜。

宿世终皆有，无缘勿强为。真铅归至道，龙虎笑华池。
翠岩道人莳猫头竹生大笋十馀调护甚谨为予从者髡盗殆尽戏作长句解嘲
洪刍（宋代）

触藩大笋闯猫头，窃屦真成从者廋。山鹿恰看逢角解，箨龙端有剖胎忧。

因供蒲塞桑门馔，殊胜渭川千户侯。翻恐痴儿痴黠半，为君净尽破除休。
归侍
丘葵（宋代）

村庄一罇酒，谁与语悲辛。
衿佩空相负，诗书不救贫。
天寒负米客，日暮倚门人。
遥睇长江水，西风犹怆神。
愁春未醒 春晓
陈维崧（清代）

莺窥燕垒，蝶上犀钉。绡帐萦香雪，夜珠和泪尚荧荧。

梳洗谁忺，雪扶残梦倚围屏。依稀记得，宵来微雨，曾撼金铃。

绿水全昏，红闺半掩，春困难醒。风弄处、釭花半朵，小似晨星。

理梦窗前，生憎鹦鹉隔帘听。画楼深巷，卖花声到，才响还停。
西悬岭至孔家岭遇雨憩村家题壁
姚燮（清代）

凭轼陵高阜，六合在眸局。苍霾东南来，郁浡万山足。

旋风为歙张，浩然盘大轴。人烟没泱漭，真气返沈穆。

烛龙羾天门，琅琅散珠玉。青童芙蓉车，下界走軨辘。

奇幻得未有，内志转约束。舆伧鼓勇健，争道叱樵牧。

百阻始出难，荒歧见茅屋。叩门不问主，惝恍暂停躅。

瓜蔓高上墙，庭虚惨生绿。牛羊驯笼槛，畚锸半泥浊。

岩溜接瓦飞，清溅润枯目。村叟志丰歉，啧啧誇既渥。

服力不藉人，安处遂生欲。咄余何为者，以身供驰役。

变境动辄遭，屼峍入心曲。定久回怖生，出门还返瞩。

大化善翕辟，氛阴敛忽倏。骄阳掣高宇，平照暻如旭。

群峰错金碧，众涨浮晃昱。始知天变常，意在苏万族。

微得动潜理，畏倖付亭毒。且行随所休，等身于蟆蠋。
一字百题示商君祥 其三十七 医
李俊民（金朝）

愈风陈有檄，止疟杜能诗。虽然医者意，何意亦何医。
王令人蔡氏挽词
孙觌（宋代）

殿极中台应，淮流奕世祥。佳儿王武子，名父蔡中郎。

传叶青毡在，谈经绛幔张。悬知黑头贵，已伫白眉良。

蘋老那能采，萱留祗自芳。谁当授彤笔，端为刻青琅。
拟唐张文昌送汀州元使君
王恭（明代）

出临汀守承恩重，驲路遥遥几日程。五马不辞为郡远，一麾应是到官清。

鄞江地古铜盐富，闽徼天寒瘴疠轻。但使政平公事少，木樨花下日闲行。
春日杂书八首 其四
张耒（宋代）

春风无形迹，贫舍亦时至。欲将桃李蹊，易此冰霜地。

朝阳屋角暖，岸帻散衿袂。迹来饬妻子，裘纩且饮费。

那知事大谬，暮雪卷风至。单衣不得出，宛转眠被袂。

亦知事不久，顷刻度匪易。四邻同一欢，初不办此计。

天公擅万物，与夺得自恣。如何倒寒燠，乃以命为戏。
金凤钩
贺铸（宋代）

江南又叹流寓。指芳物、伴人迟暮。搅晴风絮。弄寒烟雨。春去更无寻处。

石城楼观青霞举。想艇子、寄谁容与。断云荆渚。限潮湓浦。不见莫愁归路。